D. B. Weiss ja David Benioff
**"Troonide mäng"** (inglise "Game of Thrones") on Ameerika Ühendriikide telesari. Sarja loojad on Ameerika produtsendid David Benioff ja D. B. Weiss. Telesari põhineb George R. R. Martini romaanisarjal "Jää ja tule laul", sarja pealkiri pärineb romaanisarja esimese raamatu pealkirjast "Troonide mäng". 

Sarja filmitakse Belfasti stuudios, välivõtted filmitakse Horvaatias, Islandil, Maltal, Marokos, Põhja-Iirimaal, Hispaanias, Šotimaal ja Ameerika Ühendriikides. "Troonide mängu" esimene osa läks eetrisse 17. aprillil 2011 telekanalil HBO ja viimane osa oli eetris 19. mail 2019.

"Troonide mängu" muusika on loonud saksa helilooja Ramin Djawadi.

2011. aastal sai "Troonide mäng" 13 Primetime Emmy nominatsiooni, aga võitis ainult ühe auhinna. Auhinna sai Peter Dinklage draamasarja parima meeskõrvalosatäitja kategoorias. Sari on viie hooaja peale kokku võitnud 190 auhinda, nende seas 26 Emmyt.

"Troonide mäng" on üks maailma kallimaid telesarju – ühe osa tootmine maksab keskmiselt 6 miljonit dollarit. Sarja kalleim osa, milleks oli teise hooaja üheksas, "The Battle of Blackwater", maksis koguni 8 miljonit dollarit. "Troonide mängu" üht hooaega filmitakse terve aasta, näiteks viienda hooaja filmimine viies riigis vältas 240 päeva. Võttemeeskonda kuulus üle tuhande inimese, osatäitjaid oli 166 osatäitja ja massistseenides osalejaid 5000. Sarja kuues hooaeg on filmitud Põhja-Iirimaal, Hispaanis, Horvaatias ja Islandil. Sari on oluliselt tõstnud Põhja-Iirimaa külastatavust, tuues piirkonnale sisse hinnanguliselt 100 miljonit dollarit.

Sarja jaoks loodud dothraki keel põhineb osaliselt eesti keelel, teisteks keelteks olid vene, türgi, inuktituti ja suahiili keeled.

Sarja teise hooaja avaosa esilinastus HBO kanalil 1. aprillil 2012. Eestis on telesarja näidanud televisioonikanalid ETV2 ja Fox Eesti. Sarja 4. hooaeg jõudis vaatajateni kanalil Fox 7. aprillil 2014. Sarja 6. hooaeg jõudis teleekraanidele 24. aprillil 2016, Eestis esilinastus hooaja avaosa 25. aprillil kanalil Fox.

Osatäitjad
----------

|  |  |
| --- | --- |
| * Eddard "Ned" Stark – Sean Bean
* Catelyn Tully – Michelle Fairley
* Robb Stark – Richard Madden
* Sansa Stark – Sophie Turner
* Arya Stark- Maisie Williams
* Bran Stark – Isaac Hempstead-Wright
* Rickon Stark – Art Parkinson
* Jon Snow – Kit Harington
* Samwell Tarly – John Bradley
* Jeor Mormont – James Cosmo
* Tormund Giantsbane – Kristofer Hivju
* Ygritte – Rose Leslie
* Gilly – Hannah Murray
* Theon Greyjoy/Reek – Alfie Allen
* Roose Bolton – Michael McElhatton
* Ramsay Snow (Bolton) – Iwan Rheon
* Jaqen H'ghar – Tom Wlaschiha
* Brienne of Tarth – Gwendoline Christie
* Robert Baratheon – Mark Addy
 | * Cersei Lannister – Lena Headey
* Jaime Lannister – Nikolaj Coster-Waldau
* Tyrion Lannister – Peter Dinklage
* Shae – Sibel Kekilli
* Bronn – Jerome Flynn
* Tywin Lannister – Charles Dance
* Joffrey Baratheon – Jack Gleeson
* Tommen Baratheon – Dean-Charles Chapman
* Sandor "the Hound" Clegane – Rory McCann
* Petyr "Littlefinger" Baelish – Aidan Gillen
* Varys – Conleth Hill
* Stannis Baratheon – Stephen Dillane
* Melisandre – Carice van Houten
* Davos Seaworth – Liam Cunningham
* Margaery Tyrell – Natalie Dormer
* Daenerys Targaryen – Emilia Clarke
* Khal Drogo – Jason Momoa
* Jorah Mormont – Iain Glen
* Daario Naharis – Michiel Huisman
 |

Viited
------

1. 1 2  "Kultussarja "Troonide mäng" veriseim hooaeg algab esmaspäeval"
2. ↑  ""Troonide mängu" keel põhineb osaliselt eesti keelel"